     หากจะพูดถึงร้านหมูจุ่มที่กำลังฮอตฮิตในหมู่บรรดานักชิมแล้ว คงจะไม่พ้นร้านนี้ ที่ไม่ว่าจะไปสาขาแรกที่หลัง มช. หรือ สาขา 2 ทิพย์เนตร ก็ต้องรอคิวยาวเหยียด นั่งตบยุงเป็นครึ่งค่อนชั่วโมง ด้วยตัวน้ำซุปสูตรเด็ด น้ำจิ้มรสเลิศ วัตถุดิบสดสะอาด จึงเป็นที่ติดใจบรรดาสาวกได้ไม่ยาก

     สำหรับวันนี้พามาทานที่สาขา 2 ซึ่งไม่ว่าจะทานสาขาแรกหรือสาขาสอง แนะนำให้โทรศัพท์จองล่วงหน้าครับ เพราะร้านนี้คิวยาวจริง ๆ สาขา 2 นี้ตั้งอยู่บนนถนนทิพย์เนตร หากมาจากคูเมืองรอบนอกฝั่งประตูเชียงใหม่ เลยถนนคนเดินวัวลาย ให้เลี้ยวซ้ายครับ เส้นนี้จะไปบรรจบกับถนนวัวลาย บรรยากาศร้านมีทั้งห้องแอร์ และโต๊ะริมทางด้านนอก ช่วงเย็นอาจจะร้อนสักหน่อย แต่ก็นั่งสบาย เพราะด้านในร้านถึงจะมีแอร์ แต่ร้านค่อนข้างเล็ก อาจจะเสียงดังวุ่นวายเล็กน้อย ร้านเปิดบริการทุกวันตั้งแต่เวลา 17.00 น. - 23.00 น. แนะนำให้โทรศัพท์จองโต๊ะก่อนล่วงหน้าได้ที่เบอร์ 0885521148 (สาขาทิพย์เนตร) และ 099-8461811 (สาขาหลังมอ) โทรฯได้ตั้งแต่เวลา 12.00 น. - 23.00 น. ครับ

     ทางด้านไลน์ของอาหาร จัดอยู่ในพื้นที่ค่อนข้างคับแคบครับ ถ้าคนลุกไปพร้อมกันนี่อาจจะมีเบียดกันหน่อย ถ้วย จาน อุปกรณ์ต่าง ๆ น้ำจิ้ม ของหวาน ซุปและข้าว จะอยู่มุมเดียวกันหมด ของสดและเมนูอื่น ๆ พวกลูกชิ้น ที่นี่จะเก็บใส่ตู้แช่มีให้เลือกหลายอย่าง สามารถตักได้เลยไม่อั้น เมนูเด็ดของที่นี่จะเป็น "สันนอกหมู สันคอหมู และหมูสามชั้น" ครับ ที่สไลด์มาได้บางมาก แต่จะต้องเขียนลงในใบรายการสั่งกับทางร้าน แต่ก็สั่งได้ไม่อั้นเช่นเดียวกัน ราคาบุฟเฟ่ต์ที่นี่ต่อหัว ๆละ 189 บาท รวมทุกอย่าง มาดูกันว่าร้านนี้มีทีเด็ดอะไรบ้างครับ

     - อย่างแรกเลยคือวัตถุดิบที่นี่สด สะอาด สันคอหมู สันนอกหมู และสามชั้น สไลด์มาได้บาง ไม่ได้หมักอะไรมาเลย แต่เราแค่จุ่มลงในหม้อเวลาพอเหมาะพอให้หมูสุก จิ้มน้ำจิ้มคีบเข้าปาก ฟินครับ แนะนำอีกอย่างคือ "หมูสไลด์ของที่นี่จิ้มกับพอนสึสูตรของทางร้าน ทานกับข้าวสวย อร่อยมากกกก!!!"

     - น้ำจิ้ม ที่นี่มีด้วยกัน 3 แบบ คือน้ำจิ้มสุกี้ น้ำจิ้มซีฟู้ด และพอนสึ ซึ่งทั้ง 3 แบบนี้รสชาติดี ถูกปาก ซีฟู้ดรสแซ่บ เปรี้ยวเผ็ด น้ำจิ้มสุกี้ไม่หวานมาก ทีเด็ดสุดคือ "พอนสึ" สูตรพิเศษของทางร้านมีส่วนผสมของผิวส้มนำเข้ามาจากญี่ปุ่น รสชาติบอกเลยไม่แพ้ร้านดังในกรุงเทพฯครับ

     - แน่นอนส่วนประกอบสำคัญที่ขาดไม่ได้ของร้านหมูจุ่มก็คือ "น้ำซุป" นั่นเอง ที่นี่ก็ไม่น้อยหน้า จะเห็นว่าร้านหมูจุ่มที่อื่นจะมีน้ำซุปใสเป็นพื้นฐาน แล้วก็ซุปที่เป็น signature ของทางร้าน แต่ที่หมูสองชั้นจะมีน้ำซุปให้ 2 แบบ คือแบบดั้งเดิม และ น้ำซุปเผ็ดสองชั้น ซึ่งผมเรียกได้ว่าเป็นน้ำซุปที่มีรสชาติพิเศษตามแบบของร้านโดยเฉพาะไม่เหมือนที่ไหนครับ ซุปดั้งเดิมรสชาติกลมกล่อม ใส่เครื่องเทศสมุนไพรพอให้มีกลิ่นหอมเล็กน้อย ส่วนอีกตัว "เผ็ดสองชั้น" นี่จะเป็นซุปน้ำดำเข้มข้น ใส่พริกลงไปด้วย ใครที่ชอบความจี้ดจ้าด ทานซุปนี้รับรอง คล่องคอเชียว

     นอกจากที่พูดมาแล้ว ของหวานที่นี่ก็เป็นไอศครีมรสชาติดีไม่แพ้ของคาวเลย ไอศครีมที่นี่จะมีอยู่ 3 รสชาติคือมะม่วง ชาเขียว และชาเย็น แต่ละรสชาตินี่ต้องบอกว่าเข้มข้นทีเดียวครับ ส่วนในเรื่องการบริการพนักงานที่นี่สุภาพ บริการดี สั่งเมนูอะไรไปเพิ่มก็ไม่ต้องรอนาน อาจจะมีปัญหานิดหน่อยสำหรับลูกค้าที่นั่งด้านนอกเวลาจะสั่งเมนูหมูสไลด์ จะให้ดีเดินเข้าไปยื่นให้ในร้านก็สะดวกเราดีครับ

สรุป - รสชาติ 4.5/5 (x2) 
       - บรรยากาศและความสะอาด 4/5 
       - การบริการและความรวดเร็ว 4/5 
       - ความคุ้มค่าและราคา 4.5/5 
     โดยรวม 4.3 เต็ม 5 คะแนน 

ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า อ่านต่อได้ที่ (1,447)